Id-Direttiva tal-Kummissjoni
tat-13 ta’ April 1981
dwar l-approssimazzjoni tal-liġijiet ta’ l-Istati Membri li jirigwardjaw il-livell permissibbli tal-ħoss u tas-sistema ta’ l-exhaust tal-vetturi bil-mutur
(81/334/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri rigward l-approvazzjoni tat-tip ta’ vetturi bil-mutur u l-karrijiet tagħhom [1], kif l-aħħar emendata bid-Direttiva 80/1267/KEE [2], u partiklarment l-Artikolu 13 tagħha,
Wara li kkunsidrat id-Direttiva tal-Kunsill 70/157/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri rigward il-livell permissibli tal-ħoss u s-sistema ta’ l-exhaust tal-vetturi bil-mutur [3], kif l-aħħar emendata bid-Direttiva 77/212/KEE [4], u partikolarment l-Artikolu 3 tagħha,
Billi, bħala riżultat ta’ l-esperjenza miksuba f’dan il-qasam, u billi jkun meqjus l-istat preżenti tat-teknoloġija, issa huwa possibbli li jkunu emendati l-ħtiġiet li jirrigwardjaw il-metodu li bih jitkejjel il-ħoss ta’ vetturi bil-mutur li jkunu qed jiċċaqalqu u dawk wieqfa sabiex dawn jinġiebu aktar qrib il-kondizzjonijiet li joperaw fir-realtà;
Billi d-dispożizzjonijiet ta’ l-Artikolu 3 tad-Direttiva 70/157/KEE jeskludu l-modifika tal-valuri tal-limitu mill-proċedura ta’ l-adattazzjoni għall-progress tekniku; billi huwa xieraq li jiġu inklużi, għal informazzjoni, f’din id-Direttiva il-valuri ta’ limitu hekk kif jidru fid-Direttiva 77/212/KEE; billi, b’dankollu, huwa ippjanat li jitnaqqsu dawn il-livelli, meta jkun il-waqt, skond il-proċedura li tipprovdi għal dan;
Billi kemm is-sistemi ta’ l-exhaust u ċerti komponenti tagħha huma mibjugħa separatament bħala spare parts; billi, sakemm dawn jistgħu wkoll ikunu vverifikati qabel ma jkunu mmuntati fuq vettura, il-moviment liberu tagħhom jista’ jkun iffaċilitat billi tkun stabbilità proċedura ta’ l-approvazzjoni tat-tip KEE rigward dawk is-sistemi separati meqjusa bħala unitajiet tekniċi fil-qofol tat-tifsira ta’ l-Artikolu 9a kif miżjud fid-Direttiva 70/156/KEE bid-Direttiva 78/315/KEE [5];
Billi id-dispożizzjonijiet ta’ din id-Direttiva huma skond l-opinjoni tal-Kumitat dwar l-Adattazzjoni għal Progress Tekniku tad-Direttivi bl-iskop li jneħħi il-barrieri tekniċi għall-kummerċ fis-settur tal-vetturi bil-mutur,
ADOTTAT DIN ID-DIRETTIVA:
L-Artikolu 1
Id-Direttiva 70/157/KEE hija emendata kif ġej:
1. L-Artikolu 2 għandu jkun mibdul b’dan li ġej:
"L-Artikolu 2
L-ebda Stat Membru ma jista’, fuq il-bażi li tirigwardja l-livell permissibli tal-ħoss u s-sistema ta’ l-exhaust, jiċħad li jagħti l-approvazzjoni tat-tip KEE jew nazzjonali rigward tip ta’ vettura jew tip ta’ sistema ta’ l-exhaust jew ta’ komponenti ta’ din is-sistema meqjusa bħala unità teknika separata,
- jekk il-vettura tissodisfa il-ħtiġiet ta’ l-Anness I rigward il-livell tal-ħoss u s-sistema ta’ l-exhaust,
- jekk is-sistema ta’ l-exhaust jew xi komponent tagħha, ikkunsidrat bħala unità teknika separata skond it-tifsira ta’ l-Artikolu 9a tad-Direttiva 70/156/KEE tissodisfa l-ħtiġiet ta’ l-Anness II."
2. L-Artikolu 2a għandu jkun mibdul b’dan li ġej:
"L-Artikolu 2a
1. L-ebda Stat Membru ma jista’, fuq raġunijiet li jirrigwardjaw il-livell permissibbli tal-ħoss u s-sistema ta’ l-exhaust, jiċħad jew jipprojbixxi il-bejgħ, ir-reġistrazzjoni, id-dħul fis-servizz jew l-użu ta’ xi vettura li fiha l-livell tal-ħoss u s-sistema ta’ l-exhaust jissodisfaw il-ħtiġiet ta’ l-Anness I.
2. L-ebda Stat Membru ma jista’, fuq bażi li tirrigwardja l-livell permissibli tal-ħoss u s-sistema ta’ l-exhaust, jipprojbixxi l-preżentazzjoni fis-suq ta’ sistema ta’ l-exhaust jew ta’ xi komponent tagħha ikkunsidrat bħala unità teknika separata skond it-tifsira ta’ l-Artikolu 9a tad-Direttiva 70/156/KEE jekk, skond it-tifsira ta’ l-Artikolu 2, hija tip li fir-rigward tiegħu l-approvazzjoni tat-tip kienet mogħtija."
3. Fl-Artikolu 3, "il-punti I.1 u I.4.1.4" għandhom jiġu mibdula bi "il-punti 5.2.2.1 u 5.2.2.5 ta’ l-Anness I".
4. L-Anness għandu jiġi mibdul bl-Anness I, II, III u IV ta’ din id-Direttiva.
L-Artikolu 2
1. B’effett mill-1 ta’ Jannar 1982, l-ebda Stat Membru ma jista’, fuq il-bażi li tirrigwardja l-livell permissibli tal-ħoss u s-sistema ta’ l-exhaust:
- jiċħad li jagħti l-approvazzjoni tat-tip KEE, jew li joħroġ id-dokument riferit fl-aħħar punt ta’ l-Artikolu 10(1) tad-Direttiva 70/156/KEE, jew li jagħti l-approvazzjoni tat-tip nazzjonali, rigward tip ta’ vettura bil-mutur, jew
- jipprojbixxi d-dħul fis-servizz ta’ vetturi bil-mutur,
jekk il-livell tal-ħoss u s-sistema ta’ l-exhaust ta’ dan it-tip ta’ vettura, jew il-vetturi ikkonċernati, li jkunu konformi mad-dispożizzjonijiet tad-Direttiva 70/157/KEE, kif l-aħħar emendata permezz ta’ din id-Direttiva.
2. B’effett mill-1 ta’ Ottubru 1984, l-Istati Membri:
- m’għandhomx aktar joħorġu d-dokument riferit fl-aħħar punt ta’ l-Artikolu 10(1) tad-Direttiva 70/156/KEE fir-rigward ta’ tip ta’ vettura bil-mutur li fiha l-livell tal-ħoss u s-sistema ta’ l-exhaust ma jkunux konformi mad-dispożizzjonijiet tad-Direttiva 70/157/KEE, kif emendata permezz ta’ din id-Direttiva,
- jistgħu jiċħdu l-approvazzjoni tat-tip nazzjonali rigward it-tip ta’ vettura li fiha l-livell tal-ħoss u s-sistema ta’ l-exhaust ma jkunux konformi mad-dispożizzjonijiet tad-Direttiva 70/157/KEE, kif emendata permezz ta’ din id-Direttiva.
3. B’effett mill-1 ta’ Ottubru 1985, l-Istati Membri jistgħu jipprojbixxu d-dħul fis-servizz ta’ vetturi li fihom il-livell tal-ħoss u s-sistema ta’ l-exhaust li ma tkunx konformi mad-dispożizzjonijiet tad-Direttiva 70/157/KEE, kif emendata permezz ta’ din id-Direttiva.
L-Artikolu 3
Sal-1 ta’ Jannar 1982, l-Istati Membri għandhom japplikaw id-dispożizzjonijiet meħtieġa sabiex ikunu konformi ma’ din id-Direttiva. Għandhom minnufih jinfurmaw il-Kummissjoni b’dan.
L-Artikolu 4
Din id-Direttiva hija indirizzata lill-Istati Membri.
Magħmula fi Brussel, fit-13 ta’ April 1981.